Ratata er en fiktiv hund fra tegneserien Lucky Luke. Ratata er en fængselsvagthund, som ofte sættes til at vogte over Dalton-brødrene eller hjælper Lucky Luke med at fange dem, når de undslipper fra fængslet. Han er imidlertid ude af stand til at fatte det eller ret meget andet og antager, at Joe Dalton, der hader ham som pesten, er hans elskede ejer. Foruden at være dum er Ratata ubegribeligt langsom og uheldig. Han kan end ikke svømme. Ratata kaldes hunden der er dummere end sin egen skygge. Ratata dukkede første gang op i serien i 1960. Det franske navn Rantanplan er en parodi på Schæferhunden Rin Tin Tin, hvor Rantanplan er lige så dum som Rin Tin Tin er klog. Lucky Lukes hest Jolly Jumper, der er et meget klogt dyr, foragter Ratata og betragter ham som en af moder naturs store fejltagelser.